उप्र में होंडा ने उतारी सबसे कम दाम वाली नई कार  
होंडा सिएल कार्स इंडिया ने गुरुवार को सबसे कम दाम वाली अपनी छोटी कार ब्रियो  को उत्तर प्रदेश के बाजार में उतारा।
प्रीमियम श्रेणी की कार बनाने वाली प्रमुख कम्पनी होंडा सिएल कार्स इंडिया (एचएससीआई) ने गुरुवार को सबसे कम दाम वाली अपनी छोटी कार ब्रियो  को उत्तर प्रदेश के बाजार में उतारा।  कम्पनी के वरिष्ठ उपाध्यक्ष एवं निदेशक रमन कुमार शर्मा ने यहां एक संवाददाता सम्मेलन में इसकी घोषणा करते हुए बताया, "उत्तर प्रदेश में इस कार की कीमत 3.99 लाख रुपये से 5.14 लाख रुपये के बीच होगी।"  उन्होंने कहा कि उत्तर प्रदेश हमारे लिए काफी बड़ा बाजार है और उम्मीद है कि कम्पनी की नई कार ब्रियो लोगों को बहुत पसंद आएगी।   कम्पनी का दावा है कि दूसरी कम्पनी की इस श्रेणी की कारों के मुकाबले ब्रियो में बहुत सारी अतिरिक्त खूबियां हैं। यह एक लीटर पेट्रोल में 18.4 किलोमीटर का सफर तय कराती है।   शर्मा ने कहा कि फिलहाल उत्तर प्रदेश के प्रमुख शहरों में कम्पनी के 11 आउटलेट हैं, जहां से उपभोक्ता नई कारों की बुकिंग करा सकते हैं। कम्पनी आने वाले दिनों में यहां आउटलेटों की संख्या बढ़ाएगी।